অভিনয় ক্যারিয়ারের ২০ বছর পূর্ণ করলেন সুমাইয়া শিমু। ১৯৯৮ সালে অরণ্য আনোয়ার পরিচালিত ‘এখানে আতর পাওয়া যায়’ নাটকের মাধ্যমে তার অভিনয়ে পথচলা শুরু। শিমু জানান, অভিনয়ের জন্য প্রথম ত্যাগ স্বীকার ছিল তার নাম থেকে ‘ল’ অক্ষরটি বাদ দেয়ার মাধ্যমে। মনে মনে খুব কষ্ট পেয়েছিলেন তিনি। কারণ তার পুরো নাম সুমাইয়া রহমান শিমুল। শিমুল নামেই তিনি তার পরিবার ও কাছের মানুষের কাছে পরিচিত ছিলেন। তবে মডেল ও অভিনেতা মনির খান শিমুল নব্বই দশকের শেষ দিকে নিয়মিত কাজ করতেন বলে বেশ কজন নির্মাতার পরামর্শ অনুযায়ী নিজের নাম থেকে ‘ল’ অক্ষরটি বাদ দেন। শিমু তার ২০ বছরের অভিনয় জীবনের স্মৃতি রোমন্থন করে বলেন, প্রথম অভিনয় করার আগে আমি খুব নার্ভাস ছিলাম। তবে তা ক্যামেরায় ধরা পড়েনি। সহশিল্পী ডলি জহুর আন্টি বলেছিলেন, মেয়েটা তো একদম পুতুলের মতো। কারণ, আমি শট শেষ হওয়ার পরও দাঁড়িয়ে সংলাপ বলতেই থাকতাম। শিমু বলেন, অনেকে ভাবেন আমি বিয়ের পর দেশের বাইরে স্থায়ী হয়েছি। তথ্যটি ভুল। আমি দেশেই আছি। নিয়মিত অভিনয় করছি।